《江城梅花引》
清代·张玉珍

风敲林叶响疏窗。怕昏黄。又昏黄。只觉暮寒，潜透薄绵裳。

红飐疏花灯欲坠，雁鸿远，一声声、唤断肠。

断肠。断肠。漏偏长。墨几行。泪几行。梦也梦也，梦不到、残月空梁。

何限情怀，闲自倚银床。自叹工愁兼善病，消瘦影，似黄花，冷耐霜。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。